"Nu sunt de acord cu ce au făcut!" Marius Șumudică, reacție dură după înfrângerea suferită de Rapid cu Farul
Rapid a capitulat cu scorul de 1-2, pe teren propriu, în prima etapă a play-off-ului Superligii, în fața Farului Constanța.
În timpul meciului, fanii rapidiști au refuzat să susțină echipa în formă protest față de faptul că "Bocciu", liderul galeriei, a fost arestat în "Dosarul Artificiilor".
Fostul rapidist Marius Șumudică este de părere că fanii au greșit în momentul în care au decis să nu susțină echipa, deoarece acest lucru i-a costat cele trei puncte pe fotbaliștii lui Bergodi.
Șumudică: "Așteptăm numai de la suporteri?"
"Nu sunt de acord cu ce au făcut ei (n.r. - suporterii). Înțeleg că erau supărați că le-a fost arestat liderul, dar nu sunt de acord. Nu ți-a băgat nimeni pumnul în gură să nu cânți și să susții echipa.
Dar acum și pe partea cealaltă. Ce facem? Așteptăm numai de la suporteri? Adică dacă nu ne susțin suporterii, noi nu putem să întoarcem un rezultat de 1-0, 2-0? Nu vreau să creadă domnul Bergodi că analizez ce face el tehnico-tactic. Ideea e că echipa așteaptă prea mult de la suporteri. Fanii i-au ajutat mult.
Și pe vremea mea fanii contau foarte mult, însă nu erau decisivi cum sunt acum", a spus Marius Șumudică, la Fanatik.
După prima etapă din play-off, Rapid ocupă locul trei în Superliga (la egalitate cu Universitatea Craiova), la șapte puncte în spatele lui FCSB.
Urmăriți SPORT.RO și pe Google News